3 mans, vrou vas nadat meisie (6) doodgeskiet is | Netwerk24
3 mans, vrou vas nadat meisie (6) doodgeskiet is
26 Augustus 2019 11:39
Die polisie se bende-eenheid in die Wes-Kaap het vier mense in hegtenis geneem in verband met die skietery Saterdagoggend om 09:50 in Lavender Hill, Kaapstad, wat die lewe van 'n sesjarige kind geëis het.
'n Dwaalkoeël van hierdie vuurwapen het na bewering die dood van 'n meisie (6) van Lavender Hill veroorsaak. Foto: SAPD
Soos vroeër berig het onbekende aanvallers op 'n man geskiet en die kind, wat buite gespeel het, is raakgeskiet. Sy het in die hospitaal aan haar wonde beswyk.
Die meisie was luidens berigte by die hek voor haar huis besig om tou te spring toe 'n koeël haar getref het.
Die bende-eenheid het luidens 'n verklaring wat Maandagoggend uitgereik is dadelik onverpoos begin werk om die skuldiges vas te trek en het Saterdag op 'n huis in Sheppardweg in Lavender Hill toegeslaan waar hulle op 'n Glock-pistool beslag gelê het en 'n 52-jarige man in hegtenis geneem is.
"Die eenheid se ondersoek het hulle daarna na ander 'n huis gelei waar hulle Sondag nog twee verdagtes (18 en 20 jaar oud) in hegtenis geneem het op aanklag van moord en poging tot moord," sê kapt. Frederick van Wyk, polisiewoordvoerder, in die verklaring.
"In 'n klopjag op 'n derde huis is ammunisie gekry van die vuurwapen wat glo gebruik is toe daar op die man geskiet is en die meisie getref is. By hierdie huis is 'n vrou (39) vir die onwettige besit van ammunisie in hegtenis geneem."